---------------------------------- ---------------- -------------------
                                                      

                                                      

                                                      
  ---------------------------------- ---------------- -------------------

1.  ปัจจัยความเสี่ยง

ก่อนตัดสินใจลงทุนในหุ้นสามัญของบริษัท
นักลงทุนควรใช้วิจารณญาณอย่างรอบคอบในการพิจารณาปัจจัยความเสี่ยงในหัวข้อนี้รวมทั้งข้อมูลอื่น ๆ
ที่ปรากฏในเอกสารนี้
ทั้งนี้ปัจจัยความเสี่ยงดังกล่าวมิได้เป็นปัจจัยความเสี่ยงทั้งหมดที่มีอยู่ซึ่งอาจมีผลกระทบต่อหุ้นสามัญของบริษัท
ดังนั้นปัจจัยความเสี่ยงอื่น ๆ ที่บริษัทมิทราบในขณะนี้
หรือที่บริษัทเห็นว่าเป็นปัจจัยความเสี่ยงที่ไมเป็นสาระสําคัญในปัจจุบันอาจเป็นปัจจัยความเสี่ยงที่มีผลกระทบต่อการดําเนินงานของบริษัทในอนาคต

1.  ความเสี่ยงจากการเปลี่ยนแปลงราคาวัตถุดิบ

เคมีภัณฑ์ที่ใช้ในอุตสาหกรรมส่วนใหญ่รวมถึงเคมีภัณฑ์ชนิดพิเศษที่บริษัทเป็นผู้จำหน่ายเป็นผลผลิตจากอุตสาหกรรมปิโตรเคมี
โดยมีผลิตภัณฑ์อุตสาหกรรมปิโตรเคมีต้นน้ำคือ แนฟทา(Naphtha) เอทิลีน (Ethylene) และ
โพรพิลีน (Propylene) เป็นวัตถุดิบตั้งต้นที่สำคัญในการผลิต
การเปลี่ยนแปลงราคาของเคมีภัณฑ์ชนิดพิเศษจึงมีแนวโน้มไปในทางเดียวกับการเปลี่ยนแปลงราคาของน้ำมันดิบและเคมีภัณฑ์ที่เป็นวัตถุดิบตั้งต้นดังกล่าว

ทั้งนี้
ราคาของเคมีภัณฑ์ชนิดพิเศษมีแนวโน้มที่จะมีความผันผวนของราคาน้อยกว่าเคมีโภคภัณฑ์(Commodity
Chemical) เนื่องจากไม่ได้แปรตามปัจจัยด้านราคาวัตถุดิบแต่เพียงอย่างเดียว
แต่ยังขึ้นอยู่กับความต้องการสินค้าทั้งตลาดภายในประเทศและต่างประเทศ
การขาดแคลนของสินค้าหรือแนวโน้มการเพิ่มกำลังการผลิตของผู้ผลิตรายใหญ่
โดยเฉพาะเคมีภัณฑ์ชนิดพิเศษบางอย่างเป็นผลิตภัณฑ์ที่เป็นสิทธิบัตรเฉพาะของผู้ผลิต
ซึ่งส่งผลให้ผู้ผลิตมีอิทธิพลในการกำหนดราคาเคมีภัณฑ์ชนิดพิเศษนั้น ๆ ในระดับสูง
ทำให้ในกรณีที่สินค้ามีราคาสูงขึ้นและบริษัทไม่สามารถหาสินค้าทดแทนที่มีคุณสมบัติทางเคมีเทียบเท่าได้เนื่องจากเป็นสินค้าที่มีผู้ผลิตน้อยราย
จะส่งผลให้บริษัทมีความเสี่ยงกับต้นทุนสินค้าที่สูงขึ้น

ดังนั้น บริษัทจึงได้กำหนดนโยบายการสั่งซื้อเพื่อลดความเสี่ยงจากการเปลี่ยนแปลงของต้นทุนสินค้า
โดยผู้บริหารของบริษัทได้มีการติดตามการเปลี่ยนแปลงของราคาวัตถุดิบอย่างใกล้ชิด
เพื่อประเมินสถานการณ์ของตลาด แนวโน้มของราคาและปริมาณความต้องการใช้เคมีภัณฑ์ของลูกค้า
โดยใช้ปริมาณคำสั่งซื้อในอดีตมาประกอบการพิจารณาตัดสินใจเพื่อกำหนดปริมาณการสั่งซื้อสินค้าของบริษัท
ส่วนนโยบายในการกำหนดราคาขายของสินค้าของบริษัท
ผู้บริหารจะทบทวนราคาขายของบริษัทเป็นประจำทุกเดือนเพื่อให้สะท้อนราคาตลาด ณ ขณะนั้น
เพื่อลดภาระความผันผวนของราคาวัตถุดิบดังกล่าวไม่ให้มีผลกระทบต่ออัตราการทำกำไรอย่างมีนัยสำคัญ
นอกจากนี้บริษัทยังมุ่งเน้นตลาดเคมีภัณฑ์ชนิดพิเศษที่ไม่ได้อาศัยการแข่งขันด้านราคาเพียงอย่างเดียว
หากแต่ผู้จำหน่ายต้องแข่งขันกันในด้านคุณภาพการให้บริการและคุณภาพสินค้า
ซึ่งเป็นอีกปัจจัยหนึ่งที่ช่วยลดความเสี่ยงจากการเปลี่ยนแปลงราคาวัตถุดิบของบริษัท

2.  ความเสี่ยงในการไม่ได้รับการต่อสัญญาตัวแทนจำหน่าย

บริษัทได้รับการแต่งตั้งเป็นตัวแทนจำหน่ายสารให้สีไทเทเนียมไดออกไซด์จากบริษัท Tioxide
(Malaysia) SDN BHD ซึ่งเป็นบริษัทย่อยของ Huntsman International
โดยสัญญาตัวแทนจำหน่ายดังกล่าวมีอายุ 1 ปี และต่ออายุสัญญาโดยอัตโนมัติอีกคราวละ 1 ปี
ซึ่งในกรณีที่ไม่ได้รับการต่อสัญญาจะทำให้บริษัทไม่สามารถซื้อไทเทเนียมไดออกไซด์ที่ผลิตโดย
Huntsman International เพื่อจำหน่ายในประเทศ
และจะไม่ได้รับการสนับสนุนทางเทคนิคในด้านที่เกี่ยวกับไทเทเนียมไดออกไซด์จาก Huntsman
International ซึ่งอาจส่งผลกระทบต่อผลการดำเนินงานของบริษัท

อย่างไรก็ตาม ใน ปี 2554
บริษัทได้ขยายตลาดไทเทเนียมไดออกไซด์โดยมีรายได้จากการจำหน่ายสินค้าในกลุ่มสารให้สีดังกล่าว
169.43. ล้านบาท ผู้บริหารจึงมีความเชื่อมั่นว่า
ด้วยบุคลากรของบริษัทที่มีความชำนาญด้านเคมีภัณฑ์ชนิดพิเศษและการมีฐานลูกค้าในอุตสาหกรรมที่มีการใช้ไทเทเนียมไดออกไซด์ในการผลิต
เช่น อุตสาหกรรมสีและบรรจุภัณฑ์ เป็นต้น จะทำให้บริษัทสามารถทำหน้าที่ตัวแทนจำหน่ายที่ดีได้
นอกจากนี้เมื่อพิจารณาการเป็นตัวแทนจำหน่ายไทเทเนียมไดออกไซด์ของ Huntsman
International ในประเทศไทยอีกรายหนึ่ง ซึ่งเป็นตัวแทนจำหน่ายสินค้าดังกล่าวมานานกว่า 30
ปี แล้ว
ผู้บริหารของบริษัทจึงเชื่อว่าบริษัทจะมีความเสี่ยงจากการไม่ได้รับต่อสัญญาตัวแทนจำหน่ายในระดับต่ำ

3.  ความเสี่ยงจากลูกหนี้การค้า

ที่ผ่านมาปี 2552 - ปี 2554 บริษัทมีลูกหนี้การค้าสุทธิ 40.35 ล้านบาท 86.57 ล้านบาท และ
124.30 ล้านบาท คิดเป็นระยะเวลาการเก็บหนี้เฉลี่ยเท่ากับ 64.57 วัน 78.24 วัน และ 77.31
วัน ตามลำดับ และ ณ วันที่ 31 ธันวาคม 2554 บริษัทปริมาณลูกหนี้การค้าสุทธิคิดเป็นร้อยละ
23.82 ของสินทรัพย์รวม ปัจจุบันไม่พบลูกหนี้ที่มีปัญหาการชำระหนี้แต่อย่างใด
จำนวนลูกหนี้การค้าดังกล่าวหากจะต้องตั้งค่าเผื่อหนี้สงสัยจะสูญ
บริษัทจะวิเคราะห์จากแนวโน้มที่จะได้รับการชำระหนี้จากลูกค้ารายเป็นราย ๆ
หรือเป็นลูกหนี้ที่มีการฟ้องร้องดำเนินการทางกฎหมายแล้ว อย่างไรก็ตาม
เนื่องจากเป็นสินทรัพย์ที่มีสัดส่วนต่อทรัพย์สินรวมสูงดังนั้นในอนาคตหากบริษัทมีปัญหาในการจ่ายชำระเงินและกลายเป็นหนี้สูญ
อาจส่งผลกระทบต่อสภาพคล่องและผลการดำเนินงานของบริษัท

การพิจารณาระยะเวลาการชำระหนี้จะแบ่งตามลักษณะการประกอบกิจการของลูกค้า
โดยรวมคือลูกค้าที่อยู่ในกลุ่มอุตสาหกรรมเครื่องสำอางและผลิตภัณฑ์ดูแลสุขอนามัย
อุตสาหกรรมอาหารและเวชภัณฑ์ อุตสาหกรรมพลาสติกและบรรจุภัณฑ์ จะอนุมัติเครดิตเทอม 60 วัน
ส่วนอุตสาหกรรมสี หมึกพิมพ์และเคลือบสี หรือบริษัทตัวแทนจัดจำหน่ายเคมีภัณฑ์ จะอนุมัติเครดิตเทอม
60 - 90 วัน
นโยบายพิจารณาการให้สินเชื่อแก่ลูกค้านอกจากจะพิจารณาจากลักษณะกลุ่มธุรกิจของลูกค้าแล้ว
ยังขึ้นกับประวัติการสั่งซื้อ การชำระค่าสินค้าในอดีต
โดยจัดให้ฝ่ายการตลาดและฝ่ายบัญชีของบริษัทประสานงานกันเพื่อทบทวนพิจารณาการให้กำหนดระยะเวลาการชำระหนี้เและวงเงินแก่ลูกค้าแต่ละรายอย่างสม่ำเสมอ
ทำให้บริษัทสามารถปรับการพิจารณาให้ระยะเวลาการชำระหนี้และวงเงินแก่ลูกค้าให้เหมาะสมด้านคุณภาพของลูกหนี้การค้าและการให้สินเชื่อแก่ลูกค้า

ทางผู้บริหารได้ให้ความสำคัญในการติดตามลูกหนี้ค้างชำระนานโดยให้ฝ่ายบัญชีแสดงรายชื่อลูกค้าคงค้างรับทราบเป็นประจำทุกเดือน
ตรวจสอบประวัติฐานะการเงินก่อนการให้บริการและอนุมัติระยะเวลาการชำระหนี้
และกำหนดมาตรการเร่งรัดลูกหนี้คงค้างหลายระดับตั้งแต่การติดต่อทวงถาม
การส่งจดหมายทวงหนี้เป็นลายลักษณ์อักษร และหากเกินกำหนดการชำระกว่า 90
วันจะดำเนินการให้ทนายความของบริษัทฟ้องร้องต่อศาลเพื่อขอรับชำระหนี้ ซึ่งได้เริ่มปฏิบัติมาตั้งแต่ปี
2551 จึงคาดว่าจะสามารถควบคุมปริมาณหนี้สูญให้อยู่ในจำนวนจำกัดได้
ส่งผลให้ที่ผ่านมาไม่ประสบปัญหาหนี้สูญ โดย ณ 31 ธันวาคม 2554
บริษัทมีลูกหนี้ที่ยังไม่ถึงกำหนดชำระ ค้างชำระไม่เกิน 3 เดือน ค้างชำระเกินกำหนด 3-6 เดือน
และค้างชำระเกินกำหนดกว่า 12 เดือน เป็นสัดส่วนประมาณร้อยละ 55.70 ร้อยละ 43.19
ร้อยละ 0.98 และร้อยละ 0.16 ของลูกหนี้การค้ารวม คิดเป็นมูลค่ารวม 69.28 ล้านบาท 53.69
ล้านบาท 1.22 ล้านบาท และ 0.20 ล้านบาท ตามลำดับ ทั้งนี้
ลูกหนี้ที่เกินกำหนดชำระดังกล่าวกว่าร้อยละ 55.70 เป็น

ลูกหนี้ที่เกินกำหนดชำระไม่เกิน 30 วัน
ซึ่งเกิดจากการเหลื่อมของรอบระยะเวลาวางใบแจ้งหนี้และการรับเช็คเป็นหลัก
อีกทั้งยังเป็นกลุ่มลูกค้าเดิมของบริษัทที่มีการทำรายการค้าอย่างต่อเนื่องและไม่เคยมีประวัติไม่ได้รับชำระหนี้
อย่างไรก็ตาม สำหรับลูกหนี้ที่เกินกำหนดชำระเป็นเวลานาน
บริษัทได้ทำการติดตามการชำระหนี้และได้มีการเจรจาเพื่อขอผ่อนปรนชำระหนี้
โดยลูกหนี้ดังกล่าวได้มีการทยอยจ่ายชำระหนี้อย่างสม่ำเสมอ
ทั้งนี้จำนวนลูกหนี้ค้างชำระดังกล่าวไม่มีนัยสำคัญอันจะกระทบต่อผลการดำเนินงานของบริษัท

4.  ความเสี่ยงจากการจัดเก็บและขนส่งสินค้าเคมีและวัตถุไวไฟ

แม้ว่าสินค้าของบริษัทส่วนมากจะถูกจัดอยู่ในกลุ่มเคมีภัณฑ์ที่เป็นมิตรกับสิ่งแวดล้อมและไม่เป็นอันตราย
อย่างไรก็ตาม
สินค้าเคมีภัณฑ์บางชนิดของบริษัทถูกจัดอยู่ในกลุ่มวัตถุไวไฟและวัตถุอันตรายตามนิยามของกรมควบคุมมลพิษ
กระทรวงทรัพยากรและสิ่งแวดล้อม
จึงจำเป็นต้องมีการดูแลจัดเก็บอย่างระมัดระวังเพื่อป้องกันการรั่วไหลของเคมีภัณฑ์ซึ่งจะส่งผลต่อความปลอดภัยของบุคลากรที่เกี่ยวข้องรวมไปถึงสิ่งแวดล้อมโดยรอบ
บริษัทจึงได้กำหนดนโยบายป้องกันอันตรายโดยการจัดเก็บสินค้าเคมีภัณฑ์ในภาชนะบรรจุในรูปแบบที่เหมาะสม
เช่น ถังบรรจุ Anti Static IBC ที่มีโครงสร้างหนา 3 ชั้น
เพื่อป้องกันไฟฟ้าสถิตและการระเหยรั่วซึมที่อาจเกิดขึ้น
และทำความสะอาดรวมทั้งตรวจสภาพของภาชนะบรรจุก่อนทุกครั้งก่อนการนำไปใช้
เพื่อให้แน่ใจว่าภาชนะบรรจุอยู่ในสภาพที่สะอาดและเรียบร้อยสามารถนำไปใช้งานได้อย่างปลอดภัย

นอกจากนี้ บริษัทยังได้จัดเตรียมสถานที่จัดเก็บสินค้าให้เหมาะสมกับลักษณะของสินค้าและการทำงาน
โดยแยกคลังสินค้าที่ใช้จัดเก็บเคมีภัณฑ์ชนิดเหลวและเคมีภัณฑ์ชนิดผงออกจากกัน
สำหรับสินค้าที่เป็นวัตถุไวไฟและมีลักษณะการทำงานหลายขั้นตอนซึ่งอาจมีความเสี่ยงในการทำงาน
บริษัทได้จัดเตรียมสถานที่และอุปกรณ์ความปลอดภัย เช่น การเดินระบบไฟฟ้าและอุปกรณ์แบบ
Explosion Proof และการต่อสายดินภายในคลังสินค้าเพื่อป้องกันการเกิดประกายไฟ
หรือกระแสไฟฟ้าลัดวงจร ซึ่งเป็นสาเหตุก่อให้เกิดอัคคีภัยได้
รวมถึงการจัดเตรียมอุปกรณ์ดับเพลิงเป็นสิ่งจำเป็นและช่วยบรรเทาความเสียหายที่อาจเกิดขึ้นในเบื้องต้น
พร้อมกับได้ให้บุคลากรเข้ารับการอบรมมาตรการรักษาความปลอดภัยในคลังสินค้าและจัดให้มีการซ้อมวิธีป้องกันอุบัติเหตุและแนวทางการปฏิบัติในกรณีที่เกิดอุบัติเหตุ
รวมทั้งได้จัดทำประกันภัยความเสียหายสำหรับอาคารสำนักงาน เครื่องมือ อุปกรณ์ อาคารคลังสินค้า
และสินค้าคงคลังทั้งหมด
โดยบริษัทได้กำหนดนโยบายกำหนดทุนทำประกันภัยสำหรับสินค้าคงเหลือให้สอดคล้องกับมูลค่าและลักษณะสินค้าคงเหลือในปัจจุบัน
เพื่อลดความสูญเสียที่อาจเกิดขึ้นกับทรัพย์สินของบริษัทให้เหลือน้อยลง
และภาระค่าใช้จ่ายที่เกิดจากอุบัติเหตุเกิดการรั่วไหลส่งผลกระทบผู้ที่อยู่บริเวณใกล้เคียง ทั้งนี้ ณ 31
ธันวาคม 2554 บริษัทมีปริมาณสินค้าคงเหลือ 236.67 ล้านบาท เพิ่มขึ้นจากสิ้นปี 2553
ซึ่งมีสินค้าคงเหลือมูลค่า 109.86 ล้านบาท
อันเป็นผลจากการขยายตลาดสินค้าในกลุ่มสารให้สีไทเทเนียมไดออกไซด์ทำให้มีการนำเข้าไทเทเนียมไดออกไซด์เพิ่มมากขึ้น
ซึ่งสินค้าในกลุ่มดังกล่าวไม่เป็นวัตถุไวไฟ
ส่งผลให้ความเสี่ยงจากการจัดเก็บเคมีวัตถุไวไฟของบริษัทมีแนวโน้มลดลงในอนาคต

ในด้านการขนส่งสินค้านั้น เนื่องจากสินค้าของบริษัทส่วนมากไม่ใช่เคมีภัณฑ์ที่เป็นอันตราย
อีกทั้งสำหรับการขนส่งเคมีภัณฑ์ที่เป็นวัตถุไวไฟนั้น สินค้าจะถูกบรรจุในถัง IBC
ที่มีความแข็งแรงมีโครงสร้าง 3 ชั้น ซึ่งสามารถป้องกันการระเหยและการรั่วซึมได้เป็นอย่างดี
นอกจากนี้ปริมาณการขนส่งในแต่ละเที่ยวมีไม่มากจึงทำให้อันตรายที่จะอาจเกิดจากสินค้ารั่วไหลอยู่ในระดับต่ำ
อย่างไรก็ตาม
บริษัทได้มีมาตรการป้องกันความเสี่ยงจากความเสียหายต่อสินค้าที่อาจเกิดขึ้นในระหว่างการขนส่ง
โดยกำหนดเงื่อนไขในสัญญาว่าจ้างขนส่งสินค้าให้ผู้รับจ้างขนส่งต้องชำระค่าเสียหายที่เกิดขึ้นตามจำนวนเงินที่ระบุในสัญญาว่าจ้าง
โดยบริษัทได้กำหนดรูปแบบและเงื่อนไขในสัญญาว่าจ้างที่เป็นมาตรฐานเหมือนกันสำหรับผู้รับจ้างขนส่งทุกราย
นอกจากนี้ในส่วนของผู้รับจ้างขนส่งยังได้มีการทำประกันภัยยานพาหนะซึ่งครอบคลุมถึงสินค้าที่ขนส่ง
ปัจจุบันบริษัทได้ว่าจ้างผู้รับจ้างขนส่ง 3 ราย ทั้งที่อยู่ในรูปบริษัทและบุคคลธรรมดา
ซึ่งที่ผ่านมามีประวัติการทำงานที่ดีไม่มีประวัติอุบัติเหตุและสามารถบริหารการจัดส่งสินค้าให้กับบริษัทได้อย่างถูกต้องตรงต่อเวลา
ทั้งนี้บริษัทตัดสินใจว่าจ้างผู้ขนส่งโดยพิจารณาจากศักยภาพของผู้รับจ้างในการขนส่งสินค้าของบริษัทให้กับลูกค้าตรงต่อเวลาและความรับผิดชอบต่อสินค้ารวมทั้งประวัติการทำงานที่ผ่านมา
ไม่เคยเกิดอุบัติเหตุแต่อย่างใด

5.  ความเสี่ยงจากความผันผวนของอัตราแลกเปลี่ยนเงินตราต่างประเทศ

การสั่งซื้อเคมีภัณฑ์ของบริษัทส่วนมากเป็นการนำเข้าจากต่างประเทศกำหนดราคาโดยใช้เงินสกุลดอลลาร์สหรัฐในการทำสัญญาซื้อขายเป็นหลัก
โดยในปี 2552 – ปี 2554 บริษัทมูลค่าการนำเข้าเป็นเงินตราต่างประเทศ 3.40
ล้านเหรียญสหรัฐ 8.41 ล้านเหรียญสหรัฐ และ 7.97 ล้านเหรียญสหรัฐ ตามลำดับ คิดเป็นร้อยละ
79 ร้อยละ 80 และร้อยละ 82 ของมูลค่าการสั่งซื้อสินค้ารวม
ส่วนรายได้จากการขายในปัจจุบันเป็นการจำหน่ายในประเทศเป็นเงินสกุลบาททั้งหมด
ทำให้บริษัทอาจความเสี่ยงจากความผันผวนของอัตราแลกเปลี่ยนเงินตราต่างประเทศได้หากเกิดสถานการณ์ที่ทำให้ที่ค่าเงินดอลลาร์สหรัฐแข็งค่าขึ้น
กรณีดังกล่าวจะทำให้จำนวนเงินจ่ายชำระค่าสินค้าบริษัทสูงขึ้นในขณะที่ไม่สามารถปรับราคาขายสินค้าตามการเปลี่ยนแปลงของอัตราแลกเปลี่ยนได้
โดย ณ สิ้นปี 2554 บริษัทมีหนี้สินที่ยังไม่ได้ป้องกันความเสี่ยงจากอัตราแลกเปลี่ยนมูลค่า 7.04
ล้านเหรียญสหรัฐ ซึ่งเกิดจากการนำเข้าสินค้าจากต่างประเทศ

เพื่อป้องกันความเสี่ยงจากความผันผวนของอัตราแลกเปลี่ยน
บริษัทได้กำหนดนโยบายป้องกันความเสี่ยงโดยฝ่ายบัญชีและการเงินมีหน้าที่ตรวจสอบข้อมูลอัตราแลกเปลี่ยนทุกวัน
เพื่อเปรียบเทียบดูแนวโน้มของตลาดและความผันผวนของอัตราแลกเปลี่ยนและรายงานให้ผู้บริหารทราบในทันที
ที่มีการเปลี่ยนแปลงอย่างเป็นสาระสำคัญ โดยวิเคราะห์แนวโน้มของตลาดที่เกี่ยวข้อง
และสิ่งที่บ่งบอกถึงแนวโน้มของอัตราแลกเปลี่ยน
เพื่อให้การคาดการณ์เป็นไปอย่างระมัดระวังรอบคอบ นโยบายของบริษัทได้กำหนดให้มีการทำ
Forward Rate เงินตราต่างประเทศ
เพื่อป้องกันความเสี่ยงจากอัตราแลกเปลี่ยนในภาวะที่อัตราแลกเปลี่ยนมีการผันผวนอย่างมาก
เพื่อลดความเสี่ยงจากความผันผวนของอัตราแลกเปลี่ยน

ทั้งนี้ในปี 2552-2554 บริษัทมีกำไร (ขาดทุน) จากอัตราแลกเปลี่ยน 1.77 ล้านบาท 10.17
ล้านบาท และ (9.73) ล้านบาท ตามลำดับ
โดยสาเหตุการขาดทุนและกำไรจากอัตราแลกเปลี่ยนในแต่ละปีนั้นเนื่องจากความผันผวนของอัตราแลกเปลี่ยนสกุลเงินบาทและเงินสกุลดอลลาร์สหรัฐ

6.  ความเสี่ยงจากการเปลี่ยนแปลงของอัตราดอกเบี้ย

บริษัทมีวงเงินสินเชื่อเพื่อการนำเข้าจากสถาบันการเงินเป็นวงเงินกู้ระยะสั้นในรูปทรัสต์รีซีทและเจ้าหนี้ตั๋วสัญญาใช้เงิน
ที่มีอัตราดอกเบี้ยอ้างอิงกับอัตราดอกเบี้ยกู้ยืมระหว่างธนาคารในประเทศสิงคโปร์ SIBOR
(Singapore Interbank Offered Rate) หรือ MOR (Minimum Overdraft Rate)
ของธนาคารภายในประเทศ
โดยวงเงินสินเชื่อดังกล่าวถูกใช้เป็นเงินทุนหมุนเวียนในการจัดหาสินค้าเพื่อจำหน่าย ณ วันที่ 31
ธันวาคม 2554 วงสินเชื่อดังกล่าวมียอดคงค้างรวม 286.00 ล้านบาท
ซึ่งวงเงินที่ได้รับการสนับสนุนมีอัตราดอกเบี้ยลอยตัวทั้งหมด
ดังนั้นในภาวะของอัตราดอกเบี้ยขาขึ้นอาจทำให้บริษัทต้องรับภาระค่าใช้จ่ายดอกเบี้ยเพิ่มขึ้น

อย่างไรก็ตามบริษัทบริหารความเสี่ยงจากอัตราดอกเบี้ย
โดยการติดตามแนวโน้มของอัตราดอกเบี้ยทั้งในตลาดโลกและภายในประเทศ
ในการประกอบธุรกิจที่ผ่านมา บริษัทให้ความสำคัญเรื่องบริหารความเสี่ยงด้านแหล่งเงินทุน
และพยายามจำกัดผลกระทบจากการเปลี่ยนแปลงของอัตราดอกเบี้ย
ทั้งนี้การเข้าจดทะเบียนในตลาดหลักทรัพย์จะเป็นแหล่งระดมทุนอื่นนอกจากเงินกู้ยืมจากธนาคาร
โดยภายหลังจากการเสนอขายหลักทรัพย์จะทำให้บริษัทมีแหล่งเงินทุนเพิ่มเติมช่วยลดภาระจากการกู้ยืมเงินได้

7.  

8.  

9.  

10. 

11. 

12. 

13. ความเสี่ยงจากการที่บริษัทมีผู้ถือหุ้นรายใหญ่ถือหุ้นรวมกันถึงร้อยละ 50

ณ วันที่ 15 มีนาคม 2555 ของบริษัท ยูเนี่ยน ปิโตรเคมิคอล จำกัด (มหาชน)
ถือหุ้นในบริษัทรวมกันร้อยละ 99.99 ของจำนวนหุ้นที่จำหน่ายได้แล้วทั้งหมดของบริษัทในปัจจุบัน
ซึ่งสัดส่วนดังกล่าวจะลดลงเหลือร้อยละ 59.99 ของจำนวนหุ้นที่จำหน่ายได้แล้วทั้งหมดของบริษัท
โดยกลุ่มสุวรรณนภาศรีเป็นผู้ถือหุ้นรายใหญ่ในบริษัท ยูเนี่ยน ปิโตรเคมิคอล จำกัด (มหาชน)
และมีรายชื่อทั้งหมด 6 คนจากทั้งหมด 12
คนอยู่ในคณะกรรมการบริษัทและคณะกรรมการบริหารของบริษัทดังกล่าว

การถือครองหุ้นของกลุ่มสุวรรณนภาศรีทั้งทางตรง และทางอ้อมผ่าน บริษัท ยูเนี่ยน ปิโตรเคมีคอล
จำกัด (มหาชน) ในสัดส่วนรวมกันเกินกว่าร้อยละ 50
ของทุนชำระแล้วหลังการเสนอขายหุ้นสามัญเพิ่มทุนให้แก่ประชาชน จะทำให้กลุ่มสุวรรณนภาศรี
สามารถควบคุมมติส่วนใหญ่ในที่ประชุมผู้ถือหุ้นได้ทั้งหมด
เว้นแต่เรื่องที่กฎหมายหรือข้อบังคับของบริษัทกำหนดให้ต้องได้รับมติไม่ต่ำกว่า 3 ใน 4
ของที่ประชุมผู้ถือหุ้น เช่น การเพิ่มทุน
การลดทุนการขายหรือโอนกิจการของบริษัททั้งหมดหรือบางส่วนที่สำคัญให้แก่บุคคลอื่น เป็นต้น ดังนั้น
ผู้ถือหุ้นรายอื่นจึงอาจจะไม่สามารถรวบรวมคะแนนเสียงเพื่อตรวจสอบหรือถ่วงดุลเรื่องที่ผู้ถือหุ้นใหญ่นำเสนอได้

อย่างไรก็ตาม บริษัทตระหนักถึงความเสี่ยงดังกล่าว
จึงได้มีการจัดให้มีคณะกรรมการที่เป็นบุคคลภายนอก 6 ท่าน ซึ่งคิดเป็นร้อยละ 50
ของจำนวนกรรมการทั้งหมดของบริษัท โดยเป็นกรรมการอิสระ 4 ท่าน
เพื่อทำหน้าที่ตรวจสอบและถ่วงดุลการทำงานของคณะกรรมการและผู้บริหารในระดับหนึ่ง อีกทั้ง
คณะกรรมการมีนโยบายคำนึงถึงผลประโยชน์ของผู้ถือหุ้นเป็นหลัก
ในการตัดสินใจกระทำการหรือละเว้นกระทำการใด ๆ นอกจากนี้
หากบริษัทมีความจำเป็นในการทำรายการกับบุคคลที่อาจมีความขัดแย้ง
บริษัทจะปฏิบัติตามขั้นตอนการอนุมัติการทำรายการระหว่างกันและหลักเกณฑ์ที่ประกาศไว้ของตลาดหลักทรัพย์แห่งประเทศไทยอย่างเคร่งครัด
โดยผู้บริหาร กรรมการ หรือ
ผู้ถือหุ้นที่มีส่วนเกี่ยวข้องกับรายการดังกล่าวจะไม่มีสิทธิในการออกเสียงในการพิจารณาเรื่องนั้น ๆ